אורי פלטי

אורי (אוריאל) פלטי (נולד ב-23 במאי 1954) הוא משפטן ודיפלומט ישראלי, שהיה מתאם שיחות השלום עם ירדן, ושכיהן, בין היתר, כקונסול הכללי של ישראל בפילדלפיה וכשגריר ישראל בניגריה.

 קורות חיים 
משפחתו וראשית חייו
פלטי נולד בירושלים בבית החולים משגב לדך וגדל בשכונת רסקו. אמו, חנה פלטי לבית פרגר, ילידת גרמניה, גדלה בחיפה, התנדבה לצבא הבריטי ושירתה בזמן מלחמת העולם השנייה כנהגת משאית בחיל העזר לנשים, והייתה אחת הדיפלומטיות הראשונות במשרד החוץ. סבו (אבי אמו) היה ד"ר יוסף פרגר, תושב חיפה ומראשוני הפסיכיאטרים בצפון הארץ. אביו, ג'ורג' פפה-פלטי, היה יליד העיר דנציג (אז בגרמניה) וגם הוא מראשוני העובדים במשרד החוץ. חנה הייתה אחת מעובדות הלשכה של שר החוץ (וראש הממשלה השני של מדינת ישראל) משה שרת, ושרת כותב ביומנו, כי ביום שבו נולד פלטי הגיעו הוא ורעייתו צפורה לבית החולים 'משגב לדך', כדי לבקר את הרך הנולד ואת אמו.שרת כותב ביומנו (יום ב', 24.5) "בשורת הבוקר - חנה פראגר ילדה בן למזל טוב. השמחה במעון משרד החוץ". והוא מוסיף בהמשך: "לקחתי את ציפורה ונסענו לבקר את חנה פראגר הקורנת מאושר בבית החולים "משגב לדך"...גם את התינוק ראינו ומצאנוהו מושלם בכל אבריו" (משה שרת, יומן אישי: יומנו של שר החוץ וראש הממשלה, 1957-1953, תל אביב, ספרית מעריב, 1978). 

לפלטי אח ואחות. האח, גבריאל, היה אחיו מנישואיו הראשונים של אביו לגיטה בלסון, חברתו מתנועת הנוער היהודית בלאו-וייס. ב-1945, נולד לג׳ורג׳ ולגיטה, גבריאל, בנם היחיד. ב-1949 התגרשו. גיטה התחתנה ב-1955, עם איל הפלדה מוונצואלה, מיילס שרובר, ונודעה בהמשך חייה כגיטה שרובר. היא גידלה את בנה גבריאל (שאף הוא שינה את שם משפחתו לשרובר). ב-1988 גבריאל נפטר ממחלה והונצח על ידי אמו בטיילת גבריאל שרובר בירושלים ובבית גבריאל על שפת הכנרת. אחותו של פלטי (מאביו ואמו), אורה שולמית (שולי) יצחקי, צעירה ממנו, היא מורה במקצועה.

בשנת 1958, בהיותו של אורי בן ארבע, נפטר אביו בזמן שירותו בשגרירות ישראל בלונדוןלאחר מותו הוציאו חבריו של ג'ורג' פפה ספרון לזכרו: ג'ורג' פפה (גרשון פלטי) במלאת שלוש שנים לפטירתו, גבעת חיים, הוצאת ידידיו-חבריו, תשכ"א (1961). הספרון מוקדש לחייו, פעילותו, ואמונתו הציונית של ג'ורג' פפה. ואמו, חנה, גידלה לבדה אותו ואת אחותו. בילדותו למד בבית ספר יסודי ע"ש יוסף לוריא ובהמשך בתיכון שליד האוניברסיטה (סיים ב-1972). במקביל ללימודיו התיכוניים היה חבר בשבט מודיעין - צופי ירושלים.

עם סיום הלימודים יצא לשנת שירות ב"גרעין רֵעים" הראשון של תנועת הצופים לירוחם.

הוא התגייס לשרות צבאי בנובמבר 1973, מיד לאחר סיום מלחמת יום הכיפורים, שבה נפלו שניים מחבריו הטובים לספסל הלימודים: בן גולן וגיורא מייזלר. שמו של פלטי מופיע ברשימת התודות המלווה את הסרט גחליליות, שיצר הבמאי גילי מייזלר על אחיו גיורא. פלטי שירת, בסדיר ובקבע, במשך חמש שנים ושימש כמפקד יחידת ההסברה לחיילים בירושלים. בקיץ 1982 במלחמת לבנון הראשונה שימש, במסגרת שירותו במילואים, כמפקד חמ"ל הסברה. הוא סיים את שירותו בצה"ל בדרגת רב-סרן.

השכלה וקריירה
פלטי למד משפטים באוניברסיטה העברית בירושלים. בזמן הלימודים חזר לפעילות בתנועת הצופים ושימש במשך ארבע שנים ראש שבט מודיעין (השבט שבו היה בעבר חניך ומדריך). במקביל ללימודיו האקדמיים שימש גם כעוזר פרלמנטרי של חיים הרצוג (לפני שהרצוג התמנה לנשיא מדינת ישראל). עם סיום לימודיו עשה את שנת ההתמחות הראשונה במשפטים אצל אליקים רובינשטיין, שהיה אז היועץ המשפטי של משרד החוץ. את שנת ההתמחות השנייה במשפטים (1984) עשה במשרדו של דוד רותם (לימים חבר הכנסת מטעם מפלגת ישראל ביתנו ויו"ר ועדת החוקה, חוק ומשפט של הכנסת). עם סיום ההתמחות עבר את בחינות לשכת עורכי הדין והפך לעורך דין.

לאחר מכן השתלב בסגל משרד החוץ. בכך היה פלטי ליוצא דופן, כי הוא נכנס למשרד החוץ דרך התמחותו במשפטים, בעוד שמסלול ההתקבלות הרגיל למשרד החוץ עבר דרך קורס הצוערים של המשרד. פלטי מילא במשרד החוץ שורה של תפקידים עד ליציאתו לגמלאות.

בשנת 1983 ייצג את ישראל בוועדה המשפטית של העצרת הכללית של האומות המאוחדות.

בשנים 1988-1993 שירת כקונסול הסברה בקונסוליה הישראלית בניו-יורק.

בשנת 1993 התמנה לדובר משרד החוץ.

בשנת 1994 התמנה למתאם שיחות השלום עם ירדן (כשבראש משלחת ישראל לשיחות עמד אליקים רובינשטיין).

בשנת 1995 התמנה לסגן הקונסול הכללי בקונסוליה הישראלית בלוס אנג'לס (קונסוליה שתחום אחריותה הוא דרום-מערב ארצות הברית).

עם חזרתו לישראל שימש כאיש הקשר בין משרד החוץ לצה"ל.

בשנת 2004 חזר פלטי לארצות הברית כקונסול הכללי של ישראל בפילדלפיה. בהמשך עסק פלטי בהבאת קבוצות של סטודנטים יהודים-אמריקנים לישראל לפרקי זמן קצובים כדי שירכשו ידע בנושאים ישראליים.

בשנים 2012-2016 שירת כשגריר ישראל בניגריה. בתקופת כהונתו כשגריר, יצר פלטי קשרים חמים עם נשיא ניגריה גודלאק ג'ונתן, וקשרים אלה השפיעו, בין היתר, על הצבעתה של ניגריה באו"ם לטובתה של ישראל.

בשנת 2017 פרש פלטי לגמלאות לאחר 35 שנות שירות במשרד החוץ.

פלטי היה גם חבר ועד ההנהלה של "העמותה למורשת משה שרת", שהחלה לפעול בשנת 1995 במטרה לרכז, לאגור ולקטלג את כתבי משה שרת בשנות פעילותו היישובית והממלכתית בתקופה 1916-1965, ולהוציא לאור כתבים אלה בצורה מסודרת ומוערת.

 חיים אישיים 
בשנים 2025-1991 היה פלטי נשוי לאיילת עירון, חוקרת אפריקה. מנישואים אלה הוא אב לבת ובן בוגרים: שירה (עורכת דין) ואיתי (איש היי-טק).

מתגורר בצפון תל אביב.

 מאמר שכתב 
 אוריאל פלטי, "אליקים רובינשטיין - עושה השלום", בתוך הספר: אהרן ברק, מרים מרקוביץ-ביטון, אילה פרוקצ'יה, רינת סופר (עורכים), ספר אליקים רובינשטיין, הוצאת נבו, 2020, עמ' 187-198

 קישורים חיצוניים 




 הערות שוליים 

קטגוריה:עורכי דין ישראלים
קטגוריה:שגרירי ישראל בניגריה
קטגוריה:עובדי משרד החוץ
קטגוריה:רסקו: אישים
קטגוריה:בוגרי תנועת הצופים בישראל
קטגוריה:בוגרי בית הספר היסודי יוסף לוריא (ירושלים)
קטגוריה:בוגרי התיכון ליד האוניברסיטה
קטגוריה:בוגרי האוניברסיטה העברית בירושלים: משפטים
קטגוריה:ישראלים שנולדו ב-1954